กระทรวงอุตสาหกรรรม คาดปี 2564 ส่งออกอาหารของไทยมูลค่า 1.1 ล้านล้านบาท ขยายตัวสูงสุดร้อยละ 12
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า สถาบันอาหาร ภายใต้กระทรวงอุตสาหกรรม คาดการณ์การส่งออกอาหารของไทยในปีนี้ 2564 จะมีมูลค่าอยู่ที่ประมาณ 1.1 ล้านล้านบาท เพิ่มขึ้นร้อยละ 10.2-12.2 เมื่อเทียบกับปีที่ผ่านมาที่หดตัวจากผลกระทบของโควิด-19 โดยมีปัจจัยสนับสนุนจากราคาสินค้าเกษตรบางรายการที่มีแนวโน้มเพิ่มขึ้น โดยเฉพาะกลุ่มพืชพลังงานทดแทน เช่น ถั่วเหลือง ปาล์มน้ำมัน ข้าวโพด อ้อยและมันสำปะหลัง เป็นต้น จากความต้องการพลังงานทดแทนมีแนวโน้มเพิ่มขึ้น รวมทั้งการแข็งค่าของเงินสกุลต่างๆ ในเอเชียจะทำให้มีการส่งออกสินค้าเกษตรมากขึ้นโดยเฉพาะประเทศจีน ซึ่งจะส่งผลดีในแง่ของแรงจูงใจในการเพิ่มผลผลิตของเกษตรกรไทย ล่าสุด ผลผลิตวัตถุดิบภาคเกษตรของไทยค่อยๆ ฟื้นตัว ในช่วงครึ่งปีหลังของปี 2563 ทำให้ราคาและรายได้เกษตรกรปรับตัวเพิ่มขึ้นในอัตราเร่ง ส่งผลดีต่อวัตถุดิบและเกื้อหนุนต่อการบริโภคภายในประเทศ ทั้งนี้ ภาพรวมการค้าอาหารในปี 2564 จะมีทิศทางที่ดีขึ้น แต่สิ่งที่ต้องเฝ้าระวังและประเมินสถานการณ์อย่างต่อเนื่อง มี 4 ปัจจัย ได้แก่ การกระจายวัคซีนโควิด-19 ล่าช้า ส่งผลกระทบต่ออุตสาหกรรมท่องเที่ยวและเดินทาง ช่องทางกระจายสินค้าอาหารไม่ต่ำกว่าร้อยละ 20 ของสินค้าอาหารส่งออกทั้งหมด โดยเฉพาะอาหารทะเลแช่แข็ง ปัจจัยจากเงินบาทแข็งค่า /มาตรการกีดกันทางการค้าเพิ่มขึ้น รวมถึงราคาพลังงานเพิ่มสูงขึ้น กระทบต่อต้นทุน ส่วนแนวโน้มสินค้าผู้บริโภคต้องการเพิ่มขึ้นในปีนี้ อาทิ สินค้าในกลุ่มโปรตีนจากพืช กลุ่มผลิตภัณฑ์อาหารช่วยเสริมสร้างภูมิคุ้มกัน เช่น สินค้ากลุ่มสมุนไพรและเครื่องเทศ กลุ่มผลิตภัณฑ์เพื่อรักษาสิ่งแวดล้อมผลิตแบบยั่งยืน ที่เป็นผลดีต่อสุขภาพสำหรับมูลค่าส่งออกอาหารของไทยช่วง 11 เดือน ของปี 2563 อยู่ที่ 981,430 ล้านบาท ซึ่งยังลดลงร้อยละ 7.39 จากปี 2562 ที่มีมูลค่า 1,059,721 ล้านบาท ถึงแม้ในช่วงเดือนเมษายนถึงพฤษภาคม 2563 การส่งออกขยายตัวสูงถึงร้อยละ 10 เมื่อเทียบกับช่วงเดียวกันของปีก่อน แต่เป็นเพียงการสั่งซื้อจากการที่ประเทศคู่ค้าเร่งนำเข้าสินค้าอาหารเพื่อรองรับการกักตัวในระยะสั้น โดยสินค้าที่มีอัตราเติบโตดีในช่วง 11 เดือน อาทิ ปลากระป๋อง ไก่แช่แข็ง ผักผลไม้กระป๋องแปรรูป เป็นต้น